Erik Jacobsen (V), 2000-02-08:
Nu har vi jo lige behandlet en forespørgsel om, hvorledes man nedbringer antallet af trafikuheld, og det mener vi i Venstre man vil gøre med det lovforslag, som vi nu har til behandling, og som omhandler en regulering af fartgrænserne på motorveje og motortrafikveje fra de nuværende 70 km/t
for samtlige kategorier af køretøjer, som kører med påhængskøretøj, til 80 km/t. Dette vil medvirke til at trække en del af trafikken over på de mere sikre motorveje, som vi også har hørt gentagne gange fra denne talerstol i eftermiddag.
Det vil også give en mere glidende rytme i trafikken på disse veje.
Derudover opererer de fleste EU-lande med de hastighedsbegrænsninger, som er foreslået, og enkelte lande med endnu højere hastigheder.
Det skal dog for retfærdighedens skyld bemærkes, at Irland har hastighedsgrænser på 56 km/t på landeveje, som også nævnt af hr. Kaj Ikast.
I Venstre mener vi således, at de kategorier af køretøjer, som berøres af dette lovforslag, er af en sådan beskaffenhed også rent trafiksikkerhedsmæssigt, at vi ingen betænkeligheder har med de foreslåede reguleringer.
Vi havde endda gerne set endnu højere grænser for derved at lægge os i nærheden af EU's grænser, men dette er dog et lille skridt i den rigtige retning.
Også erhvervskøretøjer, dvs. lastbiler med anhænger, som dette lovforslag jo omhandler, er af en sådan beskaffenhed
rent sikkerhedsmæssigt, at der heller ikke vil være en risiko ved at reducere grænserne for disse køretøjer.
Jeg er nødt til at gentage, hvad en hastighedsbegrænser er, for man kender den nok ikke rigtig: En hastighedsbegrænser er en begrænser, der slår fra ved 87-88 km/t. Det vil sige, at samtlige nyere lastvogne kan kun køre
87-88 km/t. Alt andet derudover er ulovligt, og så har jeg intet imod fra denne talerstol at bekræfte, at politiet for min skyld gerne må gribe ind og give en bøde af en ganske stor dimension, for så er der foretaget et ulovligt indgreb i lastvognens beskaffenhed, og det er i hvert fald noget, vi i Venstre ikke forsvarer. Hvis dette lovforslag vedtages, vil trafikanterne således fremover kunne koncentrere sig om at køre bil og se på vejene i stedet for som nu løbende at holde kontrol med hastighedsviseren. Det skal også bemærkes, at de foreslåede hastigheder stemmer overens med de grænser, som vores nærmeste naboer opererer med, og det vil sige Finland, Sverige, Norge og Tyskland.
Jeg er nødt til at sige, at i forbindelse med åbningen af Øresundsforbindelsen vil vi komme til at løbe ind i et problem, når vi midt ude i ingenmandsland skal til at operere med andre hastighedsgrænser for trafikanter, der kommer nordfra og kører ind i et EU-land, altså i et land som Danmark, der opererer med andre hastigheder.
Så også af den grund er vi nødt til at se på det og få hastighederne harmoniseret med vores nærmeste naboer.
Jeg vil dog rette en tak til de ordførere, som trods alt var positive over for dette lovforslag, og jeg vil også sige til ministeren, at der var en lille åbning dér, og det vil vi gerne se på.
Men jeg er lidt bange for, at det kan komme til at volde nogle problemer med de langsomtkørende køretøjer ude i indersporet, dvs. blokvogne og andre tunge køretøjer, som er pålagt en begrænsning rent hastighedsmæssigt.
Jeg er bange for, at der vil komme lange køer bag efter disse køretøjer.
Men lad os i hvert tilfælde se på det.
Men jeg håber på en hurtig udvalgsbehandling, så lovforslaget som foreslået kan træde i kraft den 1. juni 2000, og så vil jeg i øvrigt henvise til de bemærkninger, som følger med lovforslaget.